Diari Oficial de la Generalitat Valenciana


Sumari del DOGV 2500, del 04-05-1995 (1995/834559)

ORDRE de 13 de març de 1995, de la Conselleria d'Agricultura, Pesca i Alimentació per la qual es regula la concessió d'ajudes a les organitzacions professionals agràries (OPA).
--------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/03/13/(2)/dof/vci/html**

### Dades del document

Número de DOGV
:   2500

Data del DOGV
:   04-05-1995

Secció del DOGV
:   DISPOSICIONS GENERALS

Número del document
:   1995/834559


Data del document
:   13-03-1995

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 13 de març de 1995, de la Conselleria d'Agricultura, Pesca i Alimentació per la qual es regula la concessió d'ajudes a les organitzacions professionals agràries (OPA).   
Les organitzacions professionals agràries (OPA), desenvolupen en la Comunitat Valenciana activitats que reforcen les accions del Consell en favor de l'interés agrari valencià. El suport institucional a aquestes activitats i el seu foment, tot i que s'estenen les accions que aquestes organitzacions desenvolupen, redunda en la implantació i consolidació d'aquestes, la qual cosa contribueix a la professionalització de l'agricultura valenciana i a la vertebració del col·lectiu agrari. Per tot això,  
ORDENE:  
Article primer  
La Conselleria d'Agricultura, Pesca i Alimentació concedirà subvencions a les organitzacions professionals agràries, com a entitats representatives dels interessos generals dels agricultors, que tinguen com a mínim àmbit territorial provincial, no es consideraran com a tals, en conseqüència, els sindicats de treballadors per compte d'altri, encara que estiguen limitats al sector agrari, i d'acord amb el que s'estableix en aquesta ordre.  
Article segon  
Les sol·licituds de subvenció s'hauran de dirigir mitjançant instància a la Direcció General de Comercialització, Indústries i Relacions Agràries de la Conselleria d'Agricultura, Pesca i Alimentació. El termini de presentació per a l'exercici de 1995 serà de 20 dies naturals comptadors des de l'endemà de la publicació d'aquesta ordre.  
Per a exercicis futurs, el termini de presentació serà des de l'1 de gener fins al 28 de febrer. No obstant això, l'eficàcia d'aquestes sol·licituds i la vigència de les ajudes en l'exercici pressupostari estaran condicionades a l'existència de crèdit i a la publicació administrativa del import global màxim destinat a aquestes ajudes en l'exercici.  
El termini per a resoldre serà de sis mesos. S'entendran desestimades les subvencions no resoltes de manera expressa.  
Les ajudes que es regulen en aquesta ordre s'estableixen per a les activitats que es desenvolupen de l'1 de novembre de l'exercici anual anterior al 31 d'octubre de l'exercici anual en curs.  
Correspondrà a la Direcció General de Comercialització, Indústries i Relacions Agràries, publicar, si s'escau, les ajudes concedides.  
A la sol·licitud s'acompanyarà una memòria de les activitats que es pretenguen desenvolupar amb una valoració de les dates, llocs i mitjans amb què es compte per a portar-les a terme, si s'escau, s'hi acompanyaran les propostes de programes de col·laboració de formació, desenvolupament i difusió tecnològica.  
Així mateix, s'hi adjuntarà la següent documentació:  
a) Acreditació de la representació del sol·licitant.  
b) Declaració en què conste el nombre de seus, obertes en la data d'entrada en vigor d'aquesta ordre, ja siguen propietat de l'organització o en règim de lloguer, en cessió o d'altres. S'hi acompanyarà documentació justificativa o acreditació per autoritat municipal.  
c) Declaració sobre la plantilla de l'organització i qualificació dels treballadors, referida a la data d'entrada en vigor d'aquesta disposició. S'hi adjuntarà els corresponents documents acreditatius (TC1 i TC2), i justificació de la titulació acadèmica dels empleats.  
Article tercer  
S'estableixen les següents ajudes:  
1. Activitats d'informació agrària.  
S'entenen com a tals la realització de conferèncias i xarrades de caràcter agrari, l'edició de material de divulgació agrària i la seua distribució, la realització de jornades i congressos, la concurrència a exposicions i fires, l'assistència a l'agricultor en les relacions contractuals i l'adquisició de bibliografia i suscripció a revistes de caràcter agrari.  
La subvenció serà de fins un màxim del 50 per cent del cost. Quan es tracte de la concurrència a fires de caràcter nacional o internacional que tinguen lloc a la Comunitat Valenciana la subvenció serà fins a un màxim del 100 per 100 del coste de l'estand.  
En el cas de realització de conferències i xarrades de caràcter agrari, quan es realitze amb mitjans propis de l'organització, s'atorgarà una subvenció de 25.000 pessetes per conferència o xarrada. En qualsevol cas la subvenció total que s'ha de pagar per aquesta modalitat d'ajuda no podrà ser superior al 10 per cent de la subvenció concedida a l'organització a càrrec de la línia 403/000/95, del programa 714.30.  
En l'assistència a l'agricultor en la relació contractual dins de les transaccions de venda dels productes agraris, la subvenció podrà arribar a 25.000 pessetes per assistència jurídica per incompliment de contracte a cada agricultor, sense perjudici que s'incloguen en demandes individuals o conjuntes. Les subvencions concedides per aquest concepte, no podran superar els tres milions de pessetes.  
Per a l'adquisició de bibliografia i subscripció a revistes de caràcter agrari, la subvenció serà com a màxim del 70 per cent. No es podran superar les 300.000 pessetes per organització professional agrària.  
2. Programes de col·laboració de formació, desenvolupament i difusió tecnològica.  
En programes de col·laboració en formació professional agrària la subvenció màxima serà del 70 per cent del cost. Per a programes de desenvolupament i difusió tecnològica la subvenció podrà arribar al 100 per cent del cost que corresponga a l'OPA, d'acord amb la finalitat i l'interés de les actuacions i es podrà adoptar la forma de programes plurianuals.  
Els programes hauran d'establir la programació d'actuacions, els mitjans humans i materials, el pressupost de despeses i els criteris per a l'avaluació dels resultats; s'hauran de realitzar sota la direcció de tècnics competents.  
Una vegada aprovats els programes i concedida la subvenció, podrà lliurar-se fins el 40 per cent de la subvenció concedida, amb l'aportació prèvia d'aval bancari, en la quantia de la quantidad que s'ha de lliurar.  
3. Complimentació d'expedients d'auxilis técnico-econòmics  
Les màximes subvencions, segons tipus d'expedient, seran les següents:  
a) Expedients corresponents a les ajudes a les inversions en les explotacions agràries en plans de millora i primera instal·lació d'agricultors joves del Decret 1.887/1991, de 30 de desembre, sobre millora de les estructures agràries: 40.000 pessetes per expedient.  
b) Expedients d'ajuda en aplicació del Decret 31/94, de 8 de febrer, del Govern Valencià, pel qual es determina i estableix el règim jurídic de les explotacions agràries preferents de la Comunitat Valenciana i ordres que el despleguen: 40.000 pessetes per expedient.  
c) Assistència i assessorament en la resta de modalitats d'ajudes recollides en el Reial Decret 1.887/1991, i també per a les ajudes per a la racionalització en l'ús de l'aigua per a reg: 10.000 pessetes per expedient.  
d) Ajudes al cessament anticipat de l'activitat agrària: 15.000 pessetes.  
e) Ajudes al foment de les inversions forestals en les explotacions agràries: 30.000 pessetes.  
f) Expedients d'ajudes per superfície als productors de determinats cultius herbacis (cereals, oleaginoses i lleguminoses gra), d'abandonament definitiu de la vinya, d'arrancament de fruiters afectats pel virus de la sharka i de sanejament de plantacions de cítrics: 5.000 pessetes per expedient.  
g) Qualsevol altre tipus d'expedient: 3.500 pessetes per expedient.  
4. Difusió de l'assegurança agrària  
S'estableix una subvenció amb un import de 1.200 pessetes per pòlissa gestionada en l'exercici anual anterior. Sobre això, s'atendrà el que ha certificat la Mútua Valenciana d'Assegurances Agràries.  
Article quart  
Es subvencionaran les adquisicions de béns mobles que tinguen caràcter inventariable i immobles destinats a la utilització com a oficines de representació. La subvenció serà de fins el 80 per 100.  
En el cas d'adquisició d'immobles el límit màxim de subvenció per exercici serà de set milions de pessetes, de les quantitats satisfetes, fins i tot per la devolució de capitals aliens, i els seus interessos, emprats per a aquestes adquisicions, encara que aquestes s'hagen produït en exercicis anteriors, en els quals l'organització professional agrària ja es beneficià d'aquesta modalitat d'ajuda.  
En cap cas l'import de les ajudes en diversos exercicis per l'adquisició d'un immoble superarà el 60 per cent del preu d'adquisició.  
Per a la sol·licitud d'aquesta modalitat de subvenció s'hauran de descriure els béns, la seua localització, cas d'immobles, i la seua destinació, cas de mobiliari.  
Article cinqué  
Les subvencions s'atorgaran a càrrec del Programa 714.30 de Suport al Sistema Agroalimentari i Relacions Agràries, del pressupost de despeses de la Generalitat Valenciana, línea 403/000/95, amb un crèdit de 50.662.131 pessetes per a les subvencions recollides en l'article tercer, i la línia 704/000/95, amb un crèdit de 89.032.092 pessetes per a les modalitats de subvenció establertes en l'article quart, quantitats consignades per a l'exercici 1995.  
En el cas que l'import de les ajudes sol·licitades supere les quantitats indicades, segons modalitats, les dades aportades en la memòria anual sobre el nombre de seus, la plantilla de l'organització i la qualificació del personal, com també qualsevol altra dada objectiva que es considere oportuna, constituiran el criteri per a la distribució de les ajudes.  
Article sisé  
La Conselleria d'Agricultura, Pesca i Alimentació realitzarà les comprovacions i inspeccions que estime oportunes pel que fa a la correcta aplicació de les ajudes concedides a les seues finalitats. Es podrà designar els tècnics que considere perquè efectuen el seguiment de les actuacions.  
En tot cas, les organitzacions subvencionades hauran de justificar, per a l'efectivitat del pagament, amb anterioritat al 31 d'octubre del corresponent exercici, aquesta aplicació pels mitjans següents:  
1. Per a les ajudes a la celebració de conferències i xarrades realitzades amb mitjans de la mateixa organització, s'acreditarà documentalment mitjançant: a) declaració del representant de l'Organització, en la qual s'indiquen els actes realitzats, localitat, data, tema desenvolupat i nombre d'assistents, b) còpia de la comunicació a l'autoritat municipal per part de l'OPA que realitzarà l'acte.  
2. Per a les ajudes a l'edició de material de divulgació agrària i la seua distribució, i per la celebració de jornades i congressos, s'acreditaran les despeses mitjançant factures i justificants de pagament d'aquests, acompanyades, si s'escau, per l'exemplar divulgatiu en el qual conste la col·laboració de la Conselleria d'Agricultura, Pesca i Alimentació.  
3. Per a les ajudes en programes de formació, es presentarà una memòria descriptiva de l'activitat desenvolupada i compliment del programa, acompanyada, dels justificants de les despeses realitzades. Per a les ajudes en programes de desenvolupament i difusió tecnològica, es presentarà una memòria dels treballs realitzats i objectius aconseguits, que s'haurà d'ajustar al programa inicialment proposat.  
4. Per a les ajudes en concepte de l'ompliment d'expedients d'auxilis tècnico-econòmics, es remetrà la relació de les prestacions que s'hagen realitzat i s'adjuntarà a aquesta una còpia de la caràtula de la petició en la qual conste el registre d'entrada en la Conselleria d'Agricultura, Pesca i Alimentació i el segell de l'Organització. Amb l'informe previ dels serveis competents por raó de la matèria, es resoldrà el pagament de les ajudes.  
5. Per a les ajudes en concepte de gestió i difusió de l'assegurança agrària, es tindrà en compte el que sobre això certifique la Mútua Valenciana d'Assegurances Agràries.  
6. Per a les ajudes a l'adquisició de béns mobles i immobles, es presentaran els comprovants dels pagaments realitzats en l'exercici, com també l'escriptura de compra-venda i, si s'escau, l'escriptura del préstec hipotecari, degudament inscrita en el Registre de la Propietat, en el cas dels béns immobles.  
7. Per a les ajudes en concepte d'assistència jurídica, l'agricultor en les relacions contractuals per incompliment de contracte, s'aportarà còpia de la demanda presentada en el jutjat corresponent i certificat de l'advocat o del procurador actuants, que faça referència que aquest assumpte ha estat encarregat per l'organització professional agrària, i també un certificat del representant legal de l'organització.  
Les entitats sol·licitants hauran de justificar el compliment de les obligacions tributàries i front a la Seguretat Social, de conformitat amb l'Ordre de 7 de gener de 1991, de la Conselleria d'Economia i Hisenda.  
DISPOSICIONS FINALS  
Primer  
S'autoritza la Direcció General de Comercialització, Indústries i Relacions Agràries perquè dicte les resolucions que considere necessaries per al desenvolupament d'aquesta ordre.  
Segona  
La present ordre vigeix des de l'endemà de la publicació en el Diari Oficial de la Generalitat Valenciana.  
València, 13 de març de 1995  
El conseller d'Agricultura, Pesca i Alimentació,  
JOSEP MARIA COLL I COMIN


Còpia Permalink ELI